**ภาวะสุขภาพตามความเสี่ยงจากการทำงานของกลุ่มสานกระติบข้าว ตำบลสงเปลือย**

**อำเภอเขาวง จังหวัดกาฬสินธุ์**

อดิศร อุดรทักษ์

วนิดา ใจอ่อน

ชัยสิทธิ์ พลกล้า

**ความเป็นมา**

ในประเทศไทย แรงงานนอกระบบเป็นแรงงานที่ไม่ได้รับความคุ้มครอง หรือไม่มีหลักประกันทางสังคมจากการทำงาน ปี 2560 มีจำนวน 20.8 ล้านคน และปี 2561 21.2 ล้านคน โดยแรงงานนอกระบบ  
ร้อยละ 55.5 ทำงานอยู่ในภาคเกษตรกรรม รองลงมาเป็นภาคการบริการและการค้า ร้อยละ 33.2 และภาคการผลิตร้อยละ 11.3 ตามลำดับ เมื่อพิจารณาถึงปัญหาของแรงงานนอกระบบ ปี 2561 พบว่า เป็นผู้มีปัญหาจำนวน 6.7 ล้านคน หรือร้อยละ 31.6 ของแรงงานทั้งหมด โดยมีปัญหาจากการทำงาน ร้อยละ 73.1 จากสภาพแวดล้อมการทำงานร้อยละ 46.3 และความไม่ปลอดภัยในการทำงานร้อยละ 40.3 (สำนักงานสถิติแห่งชาติ, 2561) ในด้านอาชีวอนามัย มีหลักฐานเชิงประจักษ์ที่ระบุชัดถึงปัญหาด้านอาชีวอนามัยของแรงงานนอกระบบ โดยเฉพาะ สภาพการทำงานที่เป็นอันตราย (ชวพรพรรณ จันทร์ประสิทธิ์,   
ธานี แก้วธรรมานุกูล, วันเพ็ญ ทรงคำ และธาดาทิพย์ เจริญทรัพย์,2553) กลุ่มแรงงานนอกระบบจึงเป็นกลุ่มที่มีความเสี่ยงต่อสุขภาพ ทั้งนี้เพราะขาดความคุ้มครองด้านสุขภาพ เข้าไม่ถึงระบบบริการอาชีวอนามัยและความปลอดภัย ตามกฏหมายบังคับที่เอื้อเฉพาะงานในระบบ (ชวพรพรรณ จันทร์ประสิทธิ์, ธานี แก้วธรรมานุกูล, วันเพ็ญ ทรงคำ และธาดาทิพย์ เจริญทรัพย์, 2553)

ภาวะสุขภาพตามความเสี่ยงจากการทำงานหมายถึง การเจ็บป่วยและบาดเจ็บที่เกี่ยวเนื่องจากการทำงาน สัมผัสปัจจัยอันตรายจากสภาพแวดล้อมการทำงาน และสภาพการทำงานที่ไม่ปลอดภัย (Roger, 2003) การทำความเข้าใจภาวะสุขภาพตามความเสี่ยง ทั้งในระดับบุคคลและกลุ่ม นำไปสู่การจัดทำโปรแกรมสร้างความตระหนัก และปรับเปลี่ยนพฤติกรรมสุขภาพในกลุ่มคนทำงาน (O’Donnel, 2002) การประเมินภาวะสุขภาพตามความเสี่ยง เป็นการรวบรวมข้อมูลอย่างเป็นระบบ ตามปัจจัยอันตรายที่เกี่ยวข้องของแต่ละบุคคล (Centers for Disease Control and Prevention, 2012) สิ่งสำคัญที่ต้องคำนึงโดยเฉพาะ การประเมินสุขภาพคนทำงานนั้น โพเวล (Powell as cited in Rogers, 2003) มีข้อเสนอแนะว่า ควรประเมินสุขภาพให้ครอบคลุมทั้ง 8 องค์ประกอบ คือ การทำหน้าที่ด้านร่างกาย บทบาททางกาย ความเจ็บปวดของร่างกาย สุขภาพทั่วไป ความมีพลัง หน้าที่ทางสังคม บทบาททางอารมณ์ และสุขภาพจิตของคนทำงาน ร่วมกับประเมินภาวะสุขภาพตามความเสี่ยงในการทำงาน (health risk appraisal) ซึ่งหมายถึง การประเมินภาวะสุขภาพ ตามการสัมผัสปัจจัยอันตรายทั้งในสภาพแวดล้อมในการทำงาน ร่วมกับสภาพการทำงาน

การทำนาถือเป็นอาชีพหลักของประชาชนในพื้นที่ ตำบลสงเปลือย อำเภอเขาวง จังหวัดกาฬสินธุ์ นอกจากการทำนาก็มีการสานกระติบข้าวเป็นงานเสริม เพื่อสร้างรายได้เพิ่ม ตำบลสงเปลือยมี 16 หมู่บ้าน 2,150 ครัวเรือน การสานกระติบข้าวจะทำในเกือบทุกครัวเรือนๆละ 2-3 คน นับเป็นอาชีพเสริมที่ดี สามารถทำรายได้ตลอดทั้งปี จากรายงานการเจ็บป่วย 10 อันดับแรกของผู้มารักษาพยาบาล ในโรงพยาบาลส่งเสริมสุขภาพกุดบอด ตำบลสงเปลือย ปี 2559-2561 พบว่าร้อยละ 50 ของผู้ป่วยระบบกล้ามเนื้อและโครงร่าง เป็นกลุ่มสานกระติบข้าว(โรงพยาบาลส่งเสริมสุขภาพกุดบอด, 2561) การจัดการระบบฐานข้อมูลที่เกี่ยวกับ การเจ็บป่วยและบาดเจ็บที่เกี่ยวเนื่องจากการทำงานในกลุ่มนี้ จึงมีความสำคัญ เพื่อการวางแผนป้องกันปัญหาสุขภาพในอนาคตอย่างมีประสิทธิภาพ ผู้ศึกษาจึงสนใจที่จะศึกษา ภาวะสุขภาพ ความเสี่ยงจากการทำงานของกลุ่มสานกระติบข้าว เพื่อเป็นข้อมูลพื้นฐานในการพัฒนาแนวทางการส่งเสริมสุขภาพ และลดความเสี่ยงจากการทำงานของกลุ่มสานกระติบข้าว อย่างมีคุณภาพ เหมาะสมกับบริบทการทำงาน

**วัตถุประสงค์การศึกษา**

เพื่อศึกษาภาวะสุขภาพตามความเสี่ยงจากการทำงานของกลุ่มสานกระติบข้าว ตำบลสงเปลือย อำเภอเขาวง จังหวัดกาฬสินธุ์

**คำถามการศึกษา**

**ภาวะสุขภาพตามความเสี่ยงจากการทำงาน** หมายถึง ความเบี่ยงเบนของสุขภาพจากภาวะปกติทั้งทางกายและจิตใจ เป็นการเจ็บป่วยและการบาดเจ็บที่อาจเกี่ยวเนื่องจากการสัมผัสปัจจัยอันตรายจากสภาพแวดล้อมการทำงาน และสภาพการทำงานที่ไม่ปลอดภัยของกลุ่มสานกระติบข้าวได้แก่ อาการผิดปกติของระบบทางเดินหายใจ อาการผิดปกติของโรงร่างกล้ามเนื้อ ความเครียดจากการทำงาน และการบาดเจ็บที่เกี่ยวเนื่องจากการทำงาน ประเมินโดยใช้แบบสัมภาษณ์ ภาวะสุขภาพตามความเสี่ยงจากการทำงานที่ผู้ศึกษาดัดแปลงจากแบบสัมภาษณ์ การรับรู้ปัจจัยคุกคามสุขภาพ การเจ็บป่วย และการบาดเจ็บที่เกี่ยวเนื่องจากการทำงาน และพฤติกรรมการทำงานของคนทำงานในอุตสาหกรรมขนาดย่อมเฟอร์นิเจอร์ไม้ ที่พัฒนาโดย

ชวพรพรรณ จันทร์ประสิทธิ์และคณะ(2555) ร่วมกับการทบทวนวรรณกรรม

**กลุ่มสานกระติบข้าว** หมายถึง ผู้ที่ทำงานในขั้นตอนใดขั้นตอนหนึ่งในการสานกระติบข้าว 6 ขั้นตอนได้แก่ การเหลาตอก การย้อมสีตอก(จะทำเป็นส่วนน้อย) การสานขึ้นรูปกระติบข้าว การเย็บประกอบกระติบข้าว การอบรมควันกระติบข้าว การทาแลคเกอร์(ทาเฉพาะกระติบที่ต้องการโชว์) ที่อาศัยอยู่ในตำบลสงเปลือย อำเภอเขาวง จังหวัดกาฬสินธุ์

**วิธีการศึกษา**

การศึกษาครั้งนี้เป็นการศึกษาเชิงพรรณนา (Descriptive study) ตั้งแต่เดือน กุมภาพันธ์ ถึงเดือน มีนาคม พ.ศ. 2563 กลุ่มตัวอย่างคือกลุ่มสานกระติบข้าว ตำบลสงเปลือย อำเภอเขาวง จังหวัดกาฬสินธุ์ จำนวน 150 คน

**เครื่องมือที่ใช้ในการศึกษา**

เป็นแบบสัมภาษณ์ภาวะสุขภาพตามความเสี่ยงจากการทำงานของกลุ่มสานกระติบข้าว ซึ่งแบ่งเป็น 3 ส่วนดังนี้

ส่วนที่ 1 ข้อมูลส่วนบุคคล และแบบแผนการดำเนินชีวิต

ส่วนที่ 2 ข้อมูลการสัมผัสปัจจัยอันตรายจากการทำงาน

ส่วนที่ 3 ข้อมูลภาวะสุขภาพตามความเสี่ยงจากการทำงาน

**การวิเคราะห์ข้อมูล**

ผู้ศึกษานำข้อมูลที่ได้มาวิเคราะห์โดยใช้สถิติดังนี้

1) ข้อมูลส่วนบุคคลวิเคราะห์โดยการแจกแจงความถี่ ร้อยละ ค่าเฉลี่ย ส่วนเบี่ยงเบนมาตรฐาน

2) ข้อมูลการรับรู้ปัจจัยอันตรายจากสภาพแวดล้อมการทำงาน สภาพการทำงานที่ไม่ปลอดภัย และแบบแผนการดำเนินชีวิตของกลุ่มสานกระติบข้าว วิเคราะห์โดยใช้การแจกแจงความถี่ และร้อยละ

3) ข้อมูลภาวะสุขภาพตามความเสี่ยงจากการทำงานของกลุ่มสานกระติบข้าว วิเคราะห์โดยใช้การแจกแจงความถี่และร้อยละ

**ผลการศึกษา**

**ส่วนที่ 1 ข้อมูลส่วนบุคคล และแบบแผนการดำเนินชีวิต**

กลุ่มตัวอย่างเป็นเพศหญิงร้อยละ 66.7 และเพศชาย ร้อยละ 33.3 มีอายุอยู่ในช่วง 25-91 ปี อายุเฉลี่ย 56.58 ปี S.D. = 12.99) โดยกลุ่มตัวอย่างมีอายุช่วง 50-59 ปี มากที่สุด คือร้อยละ37.82 กลุ่มตัวอย่างมีสถานภาพสมรสคู่มากที่สุด (ร้อยละ78.7) ด้านการศึกษากลุ่มตัวอย่างส่วนใหญ่(ร้อยละ81.3) มีการศึกษาระดับประถมศึกษา รายได้ของครอบครัวโดยเฉลี่ยต่อเดือนของกลุ่มตัวอย่างอยู่ในช่วง 300-50,000 บาท (รายได้เฉลี่ย 3,291 บาท S.D. = 7,290) และเมื่อพิจารณาความเพียงพอของรายได้ต่อเดือนของกลุ่มตัวอย่างพบว่ามีรายได้พอใช้ไม่เหลือเก็บร้อยละ 44.7 และมีรายได้ไม่พอใช้เป็นหนี้ร้อยละ 36.7

**แบบแผนการดำเนินชีวิตของกลุ่มสานกระติบข้าวตำบลสงเปลือย อำเภอเขาวง จังหวัดกาฬสินธุ์**

ตารางที่ 1 *แสดงแบบแผนการดำเนินชีวิตของกลุ่มตัวอย่าง (n = 150)*

|  |  |  |  |  |
| --- | --- | --- | --- | --- |
| **แบบแผนการดำเนินชีวิต** | **ทำเป็นประจำ** | **ทำบ่อยครั้ง** | **ทำบางครั้ง** | **ไม่เคยทำ** |
| **จำนวน (ร้อยละ)** | **จำนวน (ร้อยละ)** | **จำนวน (ร้อยละ)** | **จำนวน (ร้อยละ)** |
| **พฤติกรรมการบริโภคอาหาร**  หลีกเลี่ยงการรับประทานอาหาร  ไขมันสูง  หลีกเลี่ยงการรับประทานอาหารรสจัด  รับประทานอาหารสุกๆ ดิบๆ | 43 (28.7)  32 (21.3)  19 (12.7) | 38 (15.3)  57 (38.0)  12 (8.0) | 59 (39.3)  58 (38.7)  47 (31.3) | 10 (6.7)  3 (2.0)  72 (48.0) |
| **กิจกรรมทางกายและการออกกำลังกาย**  มีกิจกรรมเคลื่อนไหวร่างกายขณะอยู่บ้าน  ยืดเหยียดกล้ามเนื้อก่อนการทำงาน  ออกกำลังกายหรือเล่นกีฬาสม่ำเสมอ | 112 (74.7)  77 (51.3)  22 (24.7) | 27 (18.0)  40 (26.7)  41 (27.3) | 9 (6.0)  31 (20.7)  53 (35.3) | 2 (1.3)  2 (1.3)  2 (1.3) |
| **การใช้สารเสพติด**  ดื่มเครื่องดื่มที่มีแอลกอฮอล์  สูบบุหรี่  อยู่ใกล้ชิดกับคนสูบบุหรี่  ดื่มชา กาแฟ มากกว่า 2 แก้ว/วัน  ใช้ยาหรือเครื่องดื่มชูกำลัง | 4 (2.7)  18 (12.0)  55 (36.7)  10 (6.7)  9 (6.0) | 5 (3.3)  8 (5.33)  27 (18.0)  18 (12.0)  15 (10.0) | 23 (15.3)  2 (1.33)  54 (36.0)  30 (20.0)  40 (26.70) | 118 (78.70)  122 (81.34)  14 (9.30)  88 (58.7)  86 (57.30) |
| **การพักผ่อนและการจัดการกับความเครียด**  นอนหลับพักผ่อนอย่างเพียงพอ  กิจกรรมที่ทำเมื่อรู้สึกเครียด  - ฟังวิทยุ / ดูโทรทัศน์ / อ่านหนังสือ  - สวดมนต์ / ไหว้พระ / นั่งสมาธิ  - พูดคุยกับคนในครอบครัว / เพื่อน  ใช้ยานอนหลับหรือยากล่อมประสาท | 137 (91.34)  98 (65.33)  13 (8.7)  104 (69.34)  13 (8.7) | 6 (4.0)  36 (24.0)  20 (13.33)  32 (21.33)  1 (0.7) | 5 (3.33)  10 (6.67)  71 (46.7)  9 (6.0)  11 (7.30) | 2 (1.33)  6 (4.0)  46 (30.0)  5 (3.33)  125 (83.30) |

จากตารางที่ 1 พบว่า ด้านพฤติกรรมการบริโภคอาหาร กลุ่มตัวอย่างหลีกเลี่ยงการรับประทานอาหารที่มีไขมันสูงเป็นประจำร้อยละ 28.7 รับประทานอาหารที่มีรสจัดเป็นประจำร้อยละ 21.3 มีกลุ่มตัวอย่างร้อยละ 48 ไม่รับประทานอาหารสุกๆ ดิบๆ ด้านกิจกรรมทางกาย กลุ่มตัวอย่างร้อยละ 24.7 ออกกำลังกายสม่ำเสมอ และการออกกำลังกายที่กลุ่มตัวอย่างปฏิบัติเป็นประจำในสัดส่วนสูง คือกิจกรรมเคลื่อนไหวร่างกายขณะอยู่บ้าน (ร้อยละ 74.7) มีกลุ่มตัวอย่างร้อยละ 51.3 ที่มีการยืดเหยียดกล้ามเนื้อขณะทำงาน ส่วนด้านการใช้สารเสพติดกลุ่มตัวอย่างเป็นส่วนใหญ่ (ร้อยละ 78)ไม่มีพฤติกรรมดื่มเครื่องดื่ม  
แอลกอฮอล เช่นเดียวกันกับพฤติกรรมการสูบบุหรี่ กลุ่มตัวอย่างไม่สูบบุหรี่ ร้อยละ 80.7 หลีกเลี่ยงการดื่มชา กาแฟ มากกว่าวันละ 2 แก้ว เป็นประจำ ร้อยละ 58.7 ด้านการพักผ่อนและการจัดการกับความเครียด กลุ่มตัวอย่างส่วนใหญ่ (ร้อยละ 90) มีการนอนหลับเพียงพอ วันละ 6 - 8 ชั่วโมงเป็นประจำ กิจกรรมที่กลุ่มตัวอย่างทำเมื่อรู้สึกเครียดเป็นประจำ คือการพูดคุยกับคนในครอบครัว/เพื่อน และฟังวิทยุ/ดูโทรทัศน์/อ่านหนังสือ ในสัดส่วนที่ใกล้เคียงกันคือ ร้อยละ 68.7 และร้อยละ 64.7 ตามลำดับ และกลุ่มตัวอย่างส่วนใหญ่ (ร้อยละ 82.7) ไม่เคยใช้ยานอนหลับหรือยากล่อมประสาท

**ส่วนที่ 2 ข้อมูลการสัมผัสปัจจัยอันตรายในการทำงาน**

ตารางที่ 2 *แสดงปัจจัยอันตรายต่อสุขภาพจาการทำงานตามการรับรู้ของกลุ่มตัวอย่าง (n = 150)*

|  |  |  |  |  |
| --- | --- | --- | --- | --- |
| **ปัจจัยอันตรายจากการทำงาน** | **ตลอดเวลา** | **บางครั้ง** | **นานๆ ครั้ง** | **ไม่เคยทำ** |
| **จำนวน (ร้อยละ)** | **จำนวน (ร้อยละ)** | **จำนวน (ร้อยละ)** | **จำนวน (ร้อยละ)** |
| **ด้านกายภาพ**  - อากาศร้อนอบอ้าว/ถ่ายเทไม่สะดวก | 1 (0.7) | 7 (4.7) | 60 (40.0) | 82 (54.60) |
| **ด้านเคมี**  - สัมผัสกับสารเคมี เช่น แลคเกอร์ สีย้อม  - สัมผัสฝุ่นตอก ควัน | -  43 (28.7) | 1 (0.7)  67 (44.7) | 12 (8.0)  20 (13.30) | 137 (91.3)  20 (13.3) |
| **ด้านการยศาสตร์**  - นั่งทำงานติดต่อกันเป็นเวลานานเกิน 2 ชั่วโมง  - ก้มศีรษะขณะทำงาน  - บีบเกร็งข้อมือในการจับกับอุปกรณ์ | 84 (56.0)  45 (30.0)  62 (41.3) | 45 (30.0)  93 (62.0)  45 (30.0) | 17 (11.3)  8 (5.0)  30 (20.0) | 4 (2.7)  5 (3.0)  13 (8.7) |
| **ด้านชีวภาพ**  - ที่ทำงานมีสัตว์พิษกัดต่อย | - | 3 (2.0) | 12 (8.0) | 135 (90.0) |
| **จิตสังคม**  - ทำงานอย่างเร่งรีบ  - มีรายได้ไม่แน่นอน | 16 (10.7)  48 (32.0) | 30 (20.0)  42 (28.0) | 42 (28.0)  46 (30.7) | 62 (41.3)  14 (9.3) |
| **สภาพการทำงานที่ไม่ปลอดภัย**  - ใช้อุปกรณ์/เครื่องมือมีคมในการทำงาน  - จัดวางเครื่องมือ อุปกรณ์ต่างๆ ไม่เป็นระเบียบ | 99 (66.0)  31 (20.7) | 45 (30.0)  34 (22.7) | 1 (0.7)  58 (38.6) | 5 (3.3)  27 (18.0) |

จากตารางที่ 2 แสดงการรับรู้การสัมผัสปัจจัยอันตรายจากสภาพแวดล้อมการทำงานของ  
กลุ่มตัวอย่างพบว่า ด้านการสัมผัสปัจจัยอันตรายด้านกายภาพ กลุ่มตัวอย่างร้อยละ 40 ได้สัมผัสอากาศร้อนอบอ้าว/ถ่ายเทไม่สะดวกนานๆครั้ง และร้อยละ 54.60 ไม่ได้สัมผัสกับอากาศร้อนอบอ้าว/ถ่ายเทไม่สะดวก มีกลุ่มตัวอย่างเพียงร้อยละ 0.7 ที่สัมผัสอากาศร้อนอบอ้าว/ถ่ายเทไม่สะดวกตลอดเวลา ด้านการสัมผัสปัจจัยอันตรายด้านเคมี พบว่า กลุ่มตัวอย่างส่วนใหญ่ (ร้อยละ 91.3) ไม่ได้สัมผัสกับสารเคมี พบกลุ่มตัวอย่างร้อยละ 44.7 และร้อยละ 28.7 มีการสัมผัสฝุ่นตอก ควันไฟ บ่อยครั้งและตลอดเวลาการทำงานตามลำดับ ด้านการสัมผัสปัจจัยอันตรายด้านการยศาสตร์ กลุ่มตัวอย่างมีสัดส่วนที่ใกล้เคียงกันคือร้อยละ 62 และร้อยละ 56 มีท่าทางก้มศีรษะขณะทำงานบ่อยครั้ง และทำงานติดต่อกันเป็นเวลานานเกิน 2 ชั่วโมง กลุ่มตัวอย่างอีกร้อยละ 41.3 มีการบีบเกร็งข้อมือในการจับอุปกรณ์ตลอดเวลา ด้านการสัมผัสปัจจัยอันตรายด้านชีวภาพ พบว่ามีการทำงานของกลุ่มตัวอย่างส่วนใหญ่ (ร้อยละ 89.3) ไม่มีสัตว์พิษกัดต่อย การสัมผัสปัจจัยอันตรายด้านจิตสังคมมีกลุ่มตัวอย่างร้อยละ 10.7 เร่งรีบกับการทำงานตลอดเวลาเพื่อให้ได้ผลผลิตตามเวลา ในขณะที่ร้อยละ 32 ระบุมีรายได้หรือค่าตอบแทนไม่แน่นอนตลอดเวลา ส่วนการสัมผัสปัจจัยอันตรายจากสภาพการทำงานที่ไม่ปลอดภัยพบว่ากลุ่มตัวอย่างร้อยละ 66 ใช้อุปกรณ์/เครื่องมือมีคมตลอดเวลา กลุ่มตัวอย่างร้อยละ 20.7 ระบุที่ทำงานมีการจัดวางเครื่องมืออุปกรณ์ต่างๆ ไม่เป็นระเบียบตลอดเวลา และอีกร้อยละ 22.7 มีการจัดวางเครื่องมืออุปกรณ์ต่างๆ ไม่เป็นระเบียบบ่อยครั้ง

**ส่วนที่ 3 ข้อมูลภาวะสุขภาพตามความเสี่ยงจากการทำงาน**

ตารางที่ 3 *แสดงการเจ็บป่วยและบาดเจ็บที่อาจเกี่ยวเนื่องจากการสัมผัสปัจจัยอันตรายจากการทำงานในช่วง 1 เดือนที่ผ่านมาตามการรับรู้ของกลุ่มตัวอย่าง (n = 150)*

|  |  |  |
| --- | --- | --- |
| **อาการหรือการเจ็บป่วย** | **มี** | **ไม่มี** |
| **จำนวน (ร้อยละ)** | **จำนวน (ร้อยละ)** |
| **ปัจจัยอันตรายด้านกายภาพ**  - เมื่อยล้า มึนศีรษะ จากอากาศร้อนอบอ้าว/ถ่ายเทไม่สะดวก | 116 (77.3) | 34 (22.7) |
| **ปัจจัยอันตรายด้านเคมี**  - ระคายเคืองตา แสบตา แสบจมูก  - ผื่นคันตามผิวหนัง  - ปวดศีรษะ เวียนศีรษะ มึนงง คลื่นไส้อาเจียน | 19 (12.7)  68 (45.3)  9 (6.0) | 131 (87.3)  82 (54.7)  141 (94.0) |
| **ปัจจัยอันตรายจากการทำงานด้านการยศาสตร์**  - มีอาการปวดหรือเมื่อยล้ากล้ามเนื้อ ต้นคอ  - มีอาการปวดหรือเมื่อยล้ากล้ามเนื้อ ไหล่  - มีอาการปวดหรือเมื่อยล้ากล้ามเนื้อ หลัง  - มีอาการปวดหรือเมื่อยล้ากล้ามเนื้อ แขน  - มีอาการปวดหรือเมื่อยล้ากล้ามเนื้อ มือ/ข้อมือ | 114 (76.0)  119 (79.33)  120 (80.0)  112 (74.7)  110 (73.3) | 36 (24.0)  31 (20.67)  30 (20.0)  31 (20.7)  32 (21.3) |
| **ปัจจัยอันตรายจากการทำงานด้านชีวภาพ**  - ถูกสัตว์มีพิษกัดต่อย | 27 (18.0) | 123 (82.0) |
| **ปัจจัยอันตรายด้านจิตสังคม**  - เครียด/กังวลจากงานที่เร่งรีบ  - เครียด/กังวลจากรายได้หรือค่าตอบแทนไม่แน่นอน | 87 (58.0)  94 (62.66) | 63 (42.0)  56 (37.34) |

จากตารางที่ 3 การเจ็บป่วยที่อาจเกี่ยวเนื่องจากการสัมผัสปัจจัยอันตรายจากสภาพแวดล้อมการทำงานในช่วง 1 เดือนที่ผ่านมาตามการรับรู้ของกลุ่มตัวอย่าง พบว่าการเจ็บป่วยที่อาจเกี่ยวเนื่องจากการสัมผัสปัจจัยอันตรายด้านการยศาสตร์ เป็นปัญหาที่พบในสัดส่วนสูง คืออาการปวดหลัง (ร้อยละ 80) ไหล่ (ร้อยละ 79.33) และต้นคอ (ร้อยละ 76.0) ส่วนอาการเจ็บป่วยที่เกี่ยวเนื่องจากการสัมผัสปัจจัยอันตรายด้านกายภาพพบบ่อยรองลงมาคือมีอาการเมื่อยล้า มึนศีรษะจากอากาศร้อนอบอ้าว/ถ่ายเทไม่สะดวกร้อยละ 77.3 สำหรับอาการเจ็บป่วยที่อาจเกี่ยวเนื่องจากปัจจัยด้านจิตสังคม พบกลุ่มตัวอย่างมีความเครียด/กังวลจากรายได้หรือค่าตอบแทนไม่แน่นอน และเครียด/กังวลจากงานที่เร่งรีบร้อยละ 62.66 และร้อยละ 58 ตามลำดับ

ตารางที่ 4 *แสดงการบาดเจ็บที่เกี่ยวเนื่องจากการทำงานในช่วง 3 เดือนที่ผ่านมาของกลุ่มตัวอย่าง (n = 150)*

|  |  |  |
| --- | --- | --- |
| **ข้อมูล** | **จำนวน** | **ร้อยละ** |
| **การบาดเจ็บ**  - ไม่มี  - มี | 65  85 | 43.3  56.7 |
| **ลักษณะการบาดเจ็บ**  - เคล็ด ขัดยอก ฟกช้ำ  - แผลฉีกขาด บาดแผลตื้น  - แผลฉีกขาด บาดแผลลึก  - เอ็นยึดกล้ามเนื้อฉีกขาด  - กระดูกหัก  - พิการ อวัยวะผิดรูป | 63  78  1  5  0  0 | 42.0  52.0  0.7  3.3  0  0 |
| **อวัยวะ/ส่วนของร่างกายที่ได้รับบาดเจ็บ**  - ใบหน้า ตา  - มือ นิ้วมือ  - ข้อมือ  - แขน ศอก ข้อศอก  - อก  - หลัง  - ขา หน้าแข้ง น่อง หัวเข่า  - เท้า ส้นเท้า นิ้วเท้า | 2  83  31  36  1  32  61  55 | 1.4  55.3  20.7  24.0  0.7  21.3  40.7  36.7 |
| **สาเหตุของการบาดเจ็บ**  - สะดุดสิ่งของ วัสดุ อุปกรณ์ต่างๆ  - ถูกเครื่องมือ อุปกรณ์ที่มีความคม ตัด บาด ทิ่มแทง  - วัสดุหรือสิ่งของกระแทก/ตกหล่น | 62  80  59 | 41.3  53.3  39.6 |

จากตารางที่ 4 แสดงให้เห็นว่าในช่วง 3 เดือนที่ผ่านมา กลุ่มตัวอย่างร้อยละ 56.7 เคยได้รับบาดเจ็บที่เกี่ยวเนื่องจากการทำงาน มีลักษณะการบาดเจ็บคือแผลฉีกขาด บาดแผลตื้นร้อยละ 52 และมีอาการเคล็ด ขัดยอก ฟกช้ำ ร้อยละ 42 สำหรับอวัยวะหรือส่วนของร่างกายที่ได้รับการบาดเจ็บที่พบในสัดส่วนสูงสุดคือมือ นิ้วมือ (ร้อยละ 58.3) รองลงมาคือขา หน้าแข้ง น่อง หัวเข่า (ร้อยละ 40.7) สาเหตุของการบาดเจ็บมากที่สุดคือถูกเครื่องมือ อุปกรณ์ที่มีความคม ตัด บาด ทิ่มแทง (ร้อยละ 53.3) รองลงมาคือเกิดจากการสะดุดสิ่งของ วัสดุ อุปกรณ์ต่างๆ (ร้อยละ 41.3)

ผลการศึกษาภาวะสุขภาพตามความเสี่ยงจากการทำงานของกลุ่มสานกระติบข้าว ตำบลสงเปลือย อำเภอเขาวง จังหวัดกาฬสินธุ์ เป็นการเจ็บป่วยที่เกี่ยวเนื่องจากการสัมผัสปัจจัยคุกคามสุขภาพจากสภาพแวดล้อมการทำงานหรือการบาดเจ็บจากสภาพการทำงานที่ไม่ปลอดภัย ผู้ศึกษาอภิปรายผลตามวัตถุประสงค์ ดังนี้

1. การเจ็บป่วยที่เกี่ยวเนื่องจากการสัมผัสปัจจัยคุกคามสุขภาพจากสภาพแวดล้อมการทำงานตามการรับรู้ของกลุ่มตัวอย่างในระยะเวลา 1 เดือนที่ผ่านมา พบการเจ็บป่วยที่อาจเกี่ยวเนื่องจากการสัมผัสปัจจัยคุกคามสุขภาพด้านการยศาสตร์สูงสุดคืออาการปวดระบบโครงร่างกล้ามเนื้อ ได้แก่ อาการปวดหลังร้อยละ 80 ปวดไหล่ร้อยละ 79.3 ปวดต้นคอร้อยละ 76 ปวดแขนร้อยละ 74.7 และปวดมือ/ข้อมือ ร้อยละ 73.3 (ตางรางที่ 3) ความเจ็บป่วยดังกล่าวอาจเกี่ยวเนื่องกับลักษณะการทำงานที่ไม่เหมาะสม เช่น นั่งทำงานติดต่อกันเป็นเวลานานเกิน 2 ชั่วโมง ตลอดเวลาร้อยละ 56 และมีท่าทางการทำงานก้มศีรษะขณะทำงานบ่อยครั้งร้อยละ 62 บีบเกร็งข้อมือในการจับอุปกรณ์ตลอดเวลาร้อยละ 41.3 อาการปวดระบบโครงร่างกล้ามเนื้อดังกล่าวอาจเนื่องจากกลุ่มตัวอย่างมีการทำงานที่ไม่เหมาะสม เช่น ก้มศีรษะขณะทำงาน บีบเกร็งข้อมือในการจับอุปกรณ์ และนั่งทำงานติดต่อกันเป็นเวลานานส่งผลให้เกิดอาการอ่อนล้าของกล้ามเนื้อ เกิดการอักเสบของกล้ามเนื้อหรืออาการปวดของโครงร่างและกล้ามเนื้อ (Department of environmental health and safety, 2005 ; Reinhold, Tint, Tuulik & Saarik, 2008)

ผลกของการศึกษาครั้งนี้คล้ายคลึงกับผลการศึกษาของประไพศรี กาบมาลา (2555) ที่พบคนงานแกะสลักไม้ที่ระบุมีท่าทางการทำงานไม่เหมาะสมร้อยละ 74.5 มีอาการปวดเอว ปวดแขน มือ นิ้วมือ ร้อยละ 47.6 และมีอาการปวดหลังร้อยละ 45.9 หรือการศึกษาในคนทำงานอุตสาหกรรมผลิตเครื่องเรือนไม้ขนาดกลางและขนาดย่อมที่พบคนทำงานไม่เหมาะสม และมีอาการปวดเอวร้อยละ 66.4 - 69.2 ปวดไหล่ ข้อศอก แขน ร้อยละ 63.3 - 64.2 (ชื่นกมล สุขดี และคณะ, 2533 ; ชวพรพรรณ จันทร์ประสิทธิ์ และคณะ, 2553)

การเจ็บป่วยที่เกี่ยวเนื่องจากการสัมผัสปัจจัยอันตรายด้านเคมีพบว่ากลุ่มตัวอย่างมีอาการผื่นคันตามผิวหนังร้อยละ 45.3 ระคายเคืองตา แสบตา แสบจมูก ร้อยละ 12.7 (ตารางที่ 3) ความเจ็บป่วยดังกล่าวอาจเกี่ยวเนื่องกับการสัมผัสฝุ่นตอก ควันไฟ สารเคมี เช่น แลคเกอร์ การสัมผัสปัจจัยอันตรายดังกล่าวก่อให้เกิดการระคายเคืองต่อเซลล์เยื่อบุผิวหนัง เกิดอาการแพ้ ระคายเคืองตา แสบตา คันตามผิวหนัง ผลการศึกษาครั้งนี้คล้ายกับการศึกษาของ ชื่นกมล สุขดี และคณะ (2533) พบคนงานผลิตเครื่องเรือนไม้ขนาดกลางและขนาดย่อม ทำงานสัมผัสฝุ่นไม้และสารเคมีในกระบวนการทำงานมีอาการระคายเคืองตาร้อยละ 47.1 และมีผื่นคัน ผื่นแพ้ตามผิวหนังร้อยละ 39.6 เช่นเดียวกับการศึกษาของ ประไพศรี กาบมาลา (2555) พบแรงงานนอกระบบไม้แกะสลักทำงานสัมผัสฝุ่นไม้และสี แลคเกอร์ มีอาการน้ำมูกไหล ไอ จาม แสบจมูก ร้อยละ 41.8 และมีระคายเคืองตา แสบตา ร้อยละ 43.88 การเจ็บปวดที่อาจเกี่ยวเนื่องจากการสัมผัสปัจจัยอันตรายด้านจิตสังคมในกลุ่มตัวอย่างพบร้อยละ 62.66 มีความเครียดจากรายได้ที่ไม่แน่นอน อีกร้อยละ 58 เครียดจากงานที่เร่งรีบ (ตารางที่ 3) ความเครียดดังกล่าวอาจเนื่องจากการสัมผัสปัจจัยคุมคามสุขภาพของจิตสังคม โดยเฉพาะรายได้ที่ไม่แน่นอนตลอดเวลาร้อยละ 32 มีความเร่งรีบเพื่อให้ได้ผลผลิตตามเวลาบ่อยครั้งร้อยละ 20 ในเชิงทฤษฎีการสัมผัสปัจจัยด้านจิตสังคมอันเนื่องจากความเร่งรีบของงาน รวมทั้งชั่วโมงการทำงานที่ยาวนาน จะก่อให้เกิดความเครียดจากการทำงาน (Karasek, 1990; Riga, 2007)

2. การบาดเจ็บเกี่ยวเนื่องจากงาน กลุ่มตัวอย่างมีการบาดเจ็บที่เกี่ยวเนื่องจากการทำงานในช่วง 3 เดือนที่ผ่านมาพบร้อยละ 85 สาเหตุของการบาดเจ็บมากที่สุดเกิดจากถูกเครื่องมือ อุปกรณ์ที่มีความคม ตัด บาด ทิ่มแทง (ร้อยละ 53.3) รองลงมาเกิดจากการสะดุดสิ่งของวัสดุอุปกรณ์ต่างๆ (ร้อยละ 41.3) (ตารางที่ 4) มีลักษณะการบาดเจ็บคือแผลฉีกขาด บาดแผลตื้น ร้อยละ 52 และมีอาการเคล็ด ขัดยอก ฟกช้ำ ร้อยละ 42 สำหรับอวัยวะหรือส่วนของร่างกายที่ได้รับบาดเจ็บ ที่พบในสัดส่วนสูงสุดคือ มือ นิ้วมือ ร้อยละ 55.3 รองลงมาเป็นหน้าแข้ง หัวเข่า ร้อยละ 40.7 การศึกษาครั้งนี้ การบาดเจ็บอาจเนื่องจากสภาพการทำงานที่

ไม่ปลอดภัย กลุ่มตัวอย่างร้อยละ 66 ใช้อุปกรณ์เครื่องมือมีคมในการทำงานตลอดเวลา ร้อยละ 30 ใช้บ่อยครั้ง รวมทั้งจัดวางเครื่องมือ อุปกรณ์ต่างๆ ไม่เป็นระเบียบบ่อยครั้งและตลอดเวลาร้อยละ 22.7 และร้อยละ 20.7 ตามลำดับ ผลการศึกษาครั้งนี้ คล้ายกับการศึกษาของประไพศรี กาบมาลา(2555) ที่พบคนงานไม้แกะสลักที่ใช้เครื่องมือของมีคม ได้รับบาดเจ็บที่เกี่ยวเนื่องจากการทำงานร้อยละ 39.80 สาเหตุจาก เศษไม้กระเด็นเข้าตา (ร้อยละ 59.66) ถูกมีด สิ่ว หรืออุปกรณ์ของมีคม ตัด บาด ทิ่มแทง (ร้อยละ 40.34) ลักษณะการบาดเจ็บในการศึกษาครั้งนี้ พบมีแผลฉีกขาด บาดแผลตื้นร้อยละ 52 และมีอาการเคล็ด ขัดยอก ฟกช้ำร้อยละ 42 ซึ่งเป็นการบาดเจ็บเพียงเล็กน้อย สามารถทำงานต่อได้ตามปกติ สอดคล้องกับการสำรวจระดับชาติ ที่พบความรุนแรงของการบาดเจ็บในแรงงานนอกระบบ เป็นเพียงการบาดเจ็บเล็กน้อย ไม่จำเป็นต้องหยุดงาน (สำนักงานสถิติแห่งชาติ, 2555) หรือคล้ายกับการศึกษาของประไพศรี กาบมาลา (2555) และการศึกษาของ ชื่นกมล สุขดีและคณะ (2553) พบว่า ความรุนแรงของการบาดเจ็บในคนงานไม้แกะสลัก และคนงานเครื่องเรือนไม้ เป็นการบาดเจ็บเพียงเล็กน้อย (ร้อยละ 96.50)

**สรุปผลการศึกษาและข้อเสนอแนะ**

ผลการศึกษาพบว่า ภาวะสุขภาพตามความเสี่ยงจากการทำงานของกลุ่มสานกระติบข้าว ตำบล

สงเปลือย อำเภอเขาวง จังหวัดกาฬสินธุ์ ในประเด็นการเจ็บป่วยที่อาจเกี่ยวเนื่องจากการสัมผัสปัจจัยคุกคามสุขภาพจากการทำงานที่สำคัญ และพบบ่อยคือ อาการปวดระบบโครงร่างกล้ามเนื้อได้แก่ อาการปวดหลัง(ร้อยละ 80) ไหล่ (ร้อยละ 79.33) ต้นคอ (ร้อยละ 76.0) ส่วนอาการเจ็บป่วยที่อาจเกี่ยวเนื่องจากปัจจัยด้านจิตสังคม พบกลุ่มตัวอย่างมีความเครียด/กังวลจากรายได้ หรือค่าตอบแทนไม่แน่นอน และเครียด/กังวลจากงานที่เร่งรีบร้อยละ 62.66 และร้อยละ 58 ตามลำดับ ส่วนการบาดเจ็บที่เกี่ยวเนื่องจากการทำงานในช่วงสามเดือนที่ผ่านมา กลุ่มตัวอย่างร้อยละ 56.7 เคยได้รับบาดเจ็บที่เกี่ยวเนื่องจากการทำงาน ซึ่งการบาดเจ็บดังกล่าว มีลักษณะการบาดเจ็บคือ แผลฉีกขาด บาดแผลตื้นร้อยละ 52 และมีอาการเคล็ด ขัดยอก ฟกช้ำ ร้อยละ 42 อวัยวะหรือส่วนของร่างกายที่ได้รับบาดเจ็บที่พบในสัดส่วนสูงสุดคือ มือ นิ้วมือ (ร้อยละ 58.3) รองลงมาคือขา หน้าแข้ง น่อง หัวเข่า (ร้อยละ 40.7) สาเหตุของการบาดเจ็บมากที่สุด เกิดจากถูกเครื่องมือ อุปกรณ์ที่มีความคม ตัด บาด ทิ่มแทง (ร้อยละ 53.3) รองลงมาคือการสะดุดสิ่งของ วัสดุ อุปกรณ์ต่างๆ (ร้อยละ 41.3)

**ข้อเสนอแนะในการนำผลการศึกษาไปใช้**

จากผลการศึกษาครั้งนี้ ในประเด็นที่เกี่ยวข้องกับภาวะสุขภาพตามความเสี่ยงของกลุ่มตัวอย่าง สามารถนำไปเป็นข้อมูลพื้นฐานในการจัดโปรแกรมสร้างเสริมสุขภาพดังนี้

1. พัฒนาการเฝ้าระวังทางสิ่งแวดล้อมการทำงานอย่างเป็นระบบ โดยเฉพาะด้านการยศาสตร์(การทำงานด้วยท่าทางที่ไม่เหมาะสม) โดยเจ้าหน้าที่ผู้เกี่ยวข้องคือ จนท. รพ.สต. จนท.องค์การปกครองส่วนท้องถิ่น ควรร่วมดำเนินการเฝ้าระวังทางสิ่งแวดล้อมการทำงาน อย่างน้อยปีละ 1 ครั้ง เพื่อสร้างความตระหนัก และลดความเสี่ยงจากการทำงานของกลุ่มสานกระติบข้าว

2. พัฒนาโปรแกรมสร้างสุขภาพ เพื่อลดความเสี่ยงในการทำงาน โดยการประสานงานกับ บุคลากรทางด้านสาธารณสุข หรืออปท. ผู้นำชุมชน ในการเผยแพร่ข้อมูลข่าวสารด้านสุขภาพ เช่นการยืดเหยียดร่างกาย ท่าทางการทำงานที่ถูกต้อง สื่อสารความเสี่ยงด้านสุขภาพจากการทำงาน รวมทั้งความเหมาะสมของการเลือกใช้อุปกรณ์ป้องกันอันตรายส่วนบุคคล เพื่อสร้างความตระหนักในการทำงานที่ปลอดภัย และลดความเสี่ยงต่อความเจ็บป่วย หรือการบาดเจ็บจากการทำงาน

3. ด้านการศึกษา สามารถนำผลการวิจัยไปเป็นข้อมูลสนับสนุน หรือหลักฐานเชิงประจักษ์ ในประเด็นภาวะสุขภาพความเสี่ยงจากการทำงาน หรือใช้เป็นกรณีตัวอย่างทางการศึกษาด้านอาชีวอนามัยและความปลอดภัย

**เอกสารอ้างอิง**

จิว เชาว์ถาวร.(2556). ภาวะสุขภาพตามความเสี่ยงจากการทำงานของเกษตรกรปลูกหอมแดง

ตำบลจำปาหวาย อำเภอเมือง จังหวัดพะเยา. วิทยานิพนธ์พยาบาลศาสตร์มหาบัณฑิต สาขาวิชาการพยาบาลอาชีวอนามัย, บัณฑิตวิทยาลัยเชียงใหม่.

ชื่นกมล สุขดี, ชวพรพรรณ จันทร์ประสิทธิ์ และวันเพ็ญ ทรงคำ. (2553). ภาวะสุขภาพและพฤติกรรมปกป้อง

สุขภาพของสุขภาพของคนงานผลิตเครื่องเรือนไม้ในอุตสาหกรรมขนาดกลางและขนาดย่อม.

วรสารการพยาบาล. 25(3), 121-139.

ชวพรพรรณ จันทร์ประสิทธิ์, ธานี แก้วธรรมากุล,วันเพ็ญ ทรงคำ และธาดาทิพย์ เจริญทรัพย์.(2553).

การบ่งชี้ปัจจัยคุกคามสุขภาพ ภาวะสุขภาพการบาดเจ็บและเจ็บป่วยที่เกี่ยวเนื่องกับการทำงาน;

การวิเคราะห์สถานการณ์ในอุตสาหกรรมขนาดกลางและขนาดย่อม. พยาบาลสาร, 37(1), 1-14.

ประไพศรี กาบมาลา. (2555). ปัจจัยคุกคามสุขภาพจากการทำงานและภาวะสุขภาพตามความเสี่ยงของ

แรงงานนอกระบบแกะสลักไม้.วิทยานิพนธ์พยาบาลศาสตร์มหาบัณฑิต สาขาวิชาการพยาบาล  
อาชีวอนามัย, บัณฑิตวิทยาลัยเชียงใหม่.

มัณฑกานต์ เครือเตจ๊ะ. (2556). ภาวะสุขภาพตามความเสี่ยงจากการทำงานของแรงงานนอกระบบช่างตีมีด

เขตภาคเหนือตอนบน.วิทยานิพนธ์พยาบาลศาสตร์มหาบัณฑิต สาขาวิชาการพยาบาลอาชีวอนามัย, บัณฑิตวิทยาลัยเชียงใหม่.

โรงพยาบาลส่งเสริมสุขภาพตำบลกุดบอด.(2562) ข้อมูลสถานะสุขภาพประจำปีของผู้มาใช้บริการ.

โรงพยาบาลส่งเสริมสุขภาพตำบลกุดบอด อำเภอเขาวง จังหวัดกาฬสินธุ์.

สำนักงานสถิติแห่งชาติ. (2561). แรงงานนอกระบบปี 2561. Retrieved May 24, 2018,from http: //

[WWW.Service](http://WWW.Service). nso.go.th/nso/nso\_center/project/search\_center/23 project-th.htm.

Centers for disease control and prevention [CDC], (2013). Heat stress. Retrieved September 22, 2013,

from http://www. cdc. gov/niosh/topics/heatstress/

Karasek, R. A., and Theorell, T. (1990). Health work. New York: Basic Book.

O’Donnell, M.P. (2002). Health promotion in the workplace (3rd ed.). USA:Delmar. Occupational safety

and health administration OSHA. (2004). Work-related injury. Retrieved March 15, 2013, from <https://www.osha.gov/>

Riga.(2007). Working conditions and risks in Latvvia. Latvia: Zemgus LB Ltd.

Rogers, B. (2003). Occupational and environment health nursing : Concepts an practice (2nded.).

Philadelphia : Saunders.